Petrus Louÿs
Petrus Louÿs Res apud Vicidata repertae: Nativitas: 10 Decembris 1870; Gandavum Obitus: 4 Iunii 1925; Lutetia Patria: Francia Nomen nativum: Pierre Félix Louis Familia Coniunx: Louise de Heredia Memoria Sepultura: Sepulchretum Montis Parnassi Lutetiae Petrus Louÿs (Francice nomine nativo Pierre Louis, sed ipse orthographiam Louÿs praeferebat) natus Gandavi die 10 Decembris 1870, mortuus Lutetiae die 6 Iunii 1925 est. Scripsit carmina poetica mythistoriasque in lingua Francogallica more symbolismo. Aliqua scripta eius ad res Graecas Romanasque pertinent, in quibus "libidinem paganam summo stilo depingere" conabatur. Amicus erat e gymnasio scriptoris Francici André Gide, ab iuventute comoedi Hiberni Oscar Wilde, mox musici Claudii Debussy. Primus eius liber late cognitus, Les chansons de Bilitis sive "Carmina Bilitidos", series poematum prosaice confecta, ad Bilitidem cantatricem meretricemque Graecam Sapphus coaevalem adscripta, anno 1894 edita est, Petro Louÿs (sicut ipse praefixit) traductore. Nonnulli lectores credebant Bilitidem auctorem fuisse. Post duos annos mythistoriam edidit ubi narrat vitam aliae Graecae: etenim Chrysis, protagonista mythistoriae Aphrodite, est meretrix sed aevi Ptolemaici urbisque Alexandriae. Haec opera erotica sunt; alia, ut Trois filles de leur mère ("Tres filiae matris") et Manuel de civilité ("Enchiridion urbanitatis"), potius obscaena. Opera Petri Louÿs illustraverunt adaptaveruntque musici Claudius Debussy, Franciscus Lai, Ricardus Zandonai, Arthurus Honegger; cinematographi Iosephus von Sternberg, Iulianus Duvivier, Ludovicus Buñuel, David Hamilton, actricibus partes egentibus Marlene Dietrich, Brigitta Bardot, Carola Bouquet; librorum pictores Carolus Aemilius Egli, Ioannes Cardona, Ludovicus Icart, Paulus Aemilius Bécat, Rojan, Gulielmus Pogany, Milo Manara.